**Mi-e alb...**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu mi-e cald, nu mi-e frig, nu mi-e sete, cumva

Mi-e, aşa, o simţire aparte;

Am găsit! Da, mi-e...alb, şi aceasta-i ceva

Mai presus de viaţă şi moarte.

Mi-este alb ca-n zăpezi sărutate de ger

Sau ca-n puf luminos de columbă,

Ca-n culori care vin despletite-n eter

Şi în spectrul solar se îmbumbă.

Da, mi-e alb ca în spuma adusă de val

Sau ca-n laptele-adus de la stână,

Îmi e alb ca-n corole de crin, alb floral,

Şi mi-e alb cum e albul de lână.

Copleşit sunt de...alb şi de ceea ce simt,

Şi-nţeleg că această simţire

E îndemnul divin ca trăind să consimt

Să mă-mbrac în strai alb de sfinţire.

Tu îmbracă-mă, Doamne, în haină de in,

Ca să port neprihana în mine

Ca o horbotă albă, din albul divin,

Alb ca dorul curat după Tine!

Simion Felix Marţian

Vulcan, 4 ianuarie 2019